Som forberedelse til VM til sommer spiller det danske fodboldlandshold træningskamp mod Chile i Aalborg.

Normalt spiller herrelandsholdet i fodbold sine kampe i Parken i København. Men den 27. marts kan du komme med på en tur op og ned af åen lige her i Nordjylland, når landsholdet spiller træningskamp mod Chile. Det foregår nemlig på Aalborg Portland Park, der normalt er AaB's hjemmebane. Det skriver dbu.dk. Og det at få en landskamp til Aalborg er noget, der glæder borgmester Thomas Kastrup-Larsen (S): - Vi glæder os rigtig meget til at få besøg af de to landshold til et brag af en kamp, og jeg håber og tror selvfølgelig på et udsolgt stadion med masser af glade, festlige og kampklare nordjyder, siger borgmester Thomas Kastrup-Larsen til dbu.dk. - Aalborg Portland Park, som jo har været hjemmebane for U21-herrelandsholdet siden 2007, bliver en helt perfekt ramme for den spændende testkamp, og jeg er sikker på, at vores fodboldgæster vil komme til at føle sig velkomne i Aalborg, fortsætter borgmesteren. Kampen spilles tirsdag den 27. marts klokken 20.00. Billetter kan købes fra tirsdag den 20. februar på dbu.dk. Herrelandsholdet har mødt Chile én gang tidligere. Det skete i 2009, da Chile vandt 2-1 i en testkamp på Brøndby Stadion.